Aprovació del Reglament de centres de reconeixement destinats a verificar les aptituds psicofísiques dels conductors
Els centres de reconeixement destinats a verificar les aptituds psicofísiques dels conductors
Activitat dels centres de reconeixement destinats a verificar les aptituds psicofísiques dels conductors
Requisits dels centres de reconeixement destinats a verificar les aptituds psicofísiques dels conductors
Acreditació i inscripció dels centres de reconeixement destinats a verificar les aptituds psicofísiques dels conductors
Acreditació dels centres de reconeixement destinats a verificar les aptituds psicofísiques dels conductors
Inscripció dels centres de reconeixement de conductors
Règim de funcionament dels centres de reconeixement destinats a verificar les aptituds psicofísiques dels conductors
Horari i presència dels facultatius
Modificació en el règim de funcionament
Suspensió i cessament de les activitats del centre
Informe amb resultat d'apte amb condicions restrictives
Informes interromputs per inactivitat de l'interessat
Contrast i discrepància d'informes d'aptitud psicofísica
Altres malalties o deficiències
El Registre de centres de reconeixement per a conductors de vehicles de motor
Referències a la Prefectura Provincial de Trànsit en aquest Reglament
Dades personals i informació clínica
Presentació de sol·licituds al Registre electrònic de la Prefectura Central de Trànsit
Substitució de la presentació de documents pel consentiment per accedir al registre corresponent
Instruments de col·laboració i de cooperació
Implantació de la comunicació per mitjans electrònics als centres de reconeixement destinats a verificar les aptituds psicofísiques dels conductors
Procediments iniciats abans de l'entrada en vigor d'aquest Reglament
Competències transferides a les comunitats autònomes
Els centres de reconeixement destinats a verificar les aptituds psicofísiques dels conductors, així com els informes d'aptitud psicofísica que emeten en l'exercici de les seves activitats, es regulen, d'una banda, pel Reial decret 1467/1982, de 28 de maig, pel qual es determinen les malalties i deficiències que poden impedir l'obtenció o revisió dels permisos de conducció o restriccions als permisos i les condicions que han de reunir els certificats i reconeixements corresponents, desplegat per l'Ordre de 22 de setembre de 1982.
I, d'altra banda, pel Reial decret 2272/1985, de 4 de desembre, modificat pel Reial decret 1342/1986, de 26 de maig, pel qual es regulen les aptituds psicofísiques que han de posseir els conductors de vehicles i pel qual es regulen els centres de reconeixement destinats a verificar-les, desplegat per l'Ordre de 13 de maig de 1986.
Totes aquestes normes són anteriors al text articulat de la Llei sobre trànsit, circulació de vehicles de motor i seguretat viària, aprovat pel Reial decret legislatiu 339/1990, de 2 de març, i a les seves normes de desplegament, cosa que ha suposat que part del seu contingut s'entengui afectat per aquesta normativa, de manera que de vegades és difícil saber si algun precepte en concret està en vigor o no, i això, unit a la dispersió normativa que suposa la regulació d'una mateixa matèria en diverses normes, ha produït una certa inseguretat jurídica en aquest àmbit.
A més, el dit text articulat ha estat modificat recentment en matèria sancionadora per la Llei 18/2009, de 23 de novembre, amb l'establiment en els seus articles 65 i 67, respectivament, d'un nou règim d'infraccions i sancions que afecta les activitats dels centres que realitzin aquestes classes de reconeixements.
D'altra banda, la Llei 25/2009, de 22 de desembre, de modificació de diverses lleis per a la seva adaptació a la Llei 17/2009, de 23 de novembre, sobre el lliure accés i exercici de les activitats de serveis, que incorpora parcialment al dret espanyol la Directiva 2006/123/CE del Parlament Europeu i del Consell, de 12 de desembre, relativa als serveis en el mercat interior, modifica en el seu article 22 el text articulat de la Llei sobre trànsit, circulació de vehicles de motor i seguretat viària.
Entre els preceptes del text articulat que es modifiquen a través de la Llei esmentada es pot destacar la modificació del penúltim paràgraf de l'apartat 2 de l'article 60, en què s'indica que a fi de garantir la seguretat viària, el Govern ha de determinar els elements personals i materials mínims per al reconeixement de conductors, seguint el que estableix la Llei 17/2009, de 23 de novembre.
En aquest sentit és necessari assenyalar que l'activitat d'aquests centres, amb caràcter general, queda fora de l'àmbit d'aplicació de la Directiva 2006/123/CE del Parlament Europeu i del Consell, de 12 de desembre.
No obstant això, a fi i efecte de dinamitzar encara més el sector serveis i d'incrementar la seva competitivitat, s'han estès els «principis de bona regulació» a sectors no afectats per la dita Directiva, com és el cas dels centres destinats a verificar les aptituds psicofísiques dels conductors, per contribuir així a la supressió efectiva de requisits no justificats o desproporcionats i a disminuir les càrregues administratives que han de suportar els ciutadans.
Així mateix, el nou Reglament general de conductors, aprovat pel Reial decret 818/2009, de 8 de maig, recull al seu annex IV les aptituds psicofísiques requerides per obtenir o prorrogar la vigència del permís o de la llicència de conducció, i estableix les malalties i deficiències que són causa de denegació o d'adaptacions, restriccions de circulació i altres limitacions en la seva obtenció o pròrroga, d'acord amb la Directiva 2006/126/CE del Parlament Europeu i del Consell, de 20 de desembre, sobre el permís de conducció.
En aquest context normatiu es pot destacar, d'una banda, que en compliment del manament que conté l'apartat 3 de l'article 27 de la Llei 16/2003, de 28 de maig, de cohesió i qualitat del Sistema Nacional de Salut, es va aprovar el Reial decret 1277/2003, de 10 d'octubre, pel qual s'estableixen les bases generals sobre autorització de centres, serveis i establiments sanitaris, a l'apartat C.2.5.10 del qual es defineixen entre els centres, serveis i establiments de caràcter sanitari, els centres de reconeixement.
Apartat del qual l'Ordre SCO/1741/2006, de 29 de maig, per la qual es modifiquen els annexos del Reial decret 1277/2003, de 10 d'octubre, va fer una nova redacció en què defineix els centres de reconeixement com a centres sanitaris on, d'acord amb el que preveu la seva normativa específica, es porten a terme reconeixements mèdics i psicològics per determinar les condicions físiques i psicològiques dels aspirants o titulars de permisos o llicències, o per a la realització de determinades activitats i per a la seva renovació.
De conformitat amb la normativa esmentada, per mitjà del present Reglament es regulen en una única disposició normativa tots els aspectes dels centres destinats a verificar l'aptitud psicofísica dels conductors, procurant-li un contingut ordenat i adequat a la seva finalitat.
A més, en la seva elaboració s'han tingut en compte l'experiència acumulada i les necessitats sorgides des de la implantació d'aquests centres, tant per a l'Administració com per als professionals del sector.
En primer lloc es regula el règim jurídic de l'acreditació d'aquests centres per poder exercir la seva activitat com a centres dedicats a verificar les aptituds psicofísiques dels conductors, basat com a requisit previ i indispensable en l'autorització prèvia del centre com a centre de reconeixement per l'autoritat sanitària competent.
I, en la posterior acreditació com a centre de reconeixement dedicat a verificar les aptituds psicofísiques dels conductors per la Prefectura Provincial de Trànsit on hagin d'exercir les seves activitats, després d'haver comprovat que el centre compleix els requisits exigits en aquest Reglament; en cas afirmatiu, s'ha de procedir a la seva inscripció al Registre de centres de reconeixement per a conductors de vehicles de motor.
Aquest règim d'autorització prèvia i posterior acreditació dels centres no suposa cap canvi en relació amb el règim vigent.
Respecte als requisits que han de complir els centres, es diferencia entre els elements personals, que inclouen el titular, director, director facultatiu, si s'escau, i facultatius, i es determinen respecte a cada un d'ells les obligacions, prohibicions i incompatibilitats, i els elements materials.
Els elements personals i materials se simplifiquen i es redueixen per eliminar traves innecessàries que dificultin l'accés i l'acompliment de l'exercici d'aquesta activitat.
Quant als elements personals, en lloc d'haver de comptar amb un metge oftalmòleg, es permet als centres concertar els serveis d'una clínica que presti serveis d'oftalmologia, per contribuir així a flexibilitzar els requisits que s'exigeixen a aquests centres.
Respecte als elements materials, s'eliminen tots els requisits que s'exigien respecte al local per poder rebre l'acreditació com a centre de reconeixement destinat a verificar les aptituds psicofísiques dels conductors, atès que s'entén que el local que prèviament hagi estat autoritzat per l'autoritat sanitària com a centre de reconeixement ja compleix els requisits necessaris per poder desenvolupar aquesta activitat amb totes les garanties.
Es pot destacar com a novetat, que han de comptar amb l'equip informàtic necessari per al tractament de dades així com per a la connexió electrònica amb els serveis de l'organisme autònom Prefectura Central de Trànsit per a la transmissió del resultat de l'informe d'aptitud psicofísica i amb els registres de conductors i infractors i de centres de reconeixement per a conductors de vehicles de motor.
Aquest requisit és el resultat de donar compliment a la mesura número 39 de l'Acord del Consell de Ministres de 13 d'agost de 2008, pel qual s'aproven mesures a curt termini per reduir càrregues administratives.
A més, com que són els centres els que han de remetre el resultat d'aquest informe al Registre de conductors i infractors, els informes d'aptitud psicofísica tenen efecte en tot el territori nacional i s'elimina la limitació actual d'aquests informes, que només podien tenir efecte a la Prefectura de Trànsit de la província on estigués ubicat el centre.
L'emissió dels informes d'aptitud psicofísica per mitjans electrònics constitueix una de les principals novetats d'aquest Reglament, enfront del sistema tradicional d'expedir-los en format paper i lliurar-ne una còpia a l'interessat, als efectes de la seva presentació a la Prefectura Provincial de Trànsit corresponent i d'enviar una comunicació de manera immediata a la mateixa Prefectura quan l'informe tingui un resultat negatiu o hagi estat interromput.
Com una altra novetat a destacar d'aquest Reglament, per facilitar al ciutadà el compliment de les seves obligacions, evitar-li molèsties i desplaçaments innecessaris i reduir així càrregues administratives, s'han ampliat les activitats que poden dur a terme els centres de reconeixement de conductors ja que se'ls permet que puguin oferir com a servei complementari, si ho sol·liciten els interessats, la gestió, que es podrà fer per mitjans electrònics, davant la Prefectura Provincial de Trànsit corresponent, de la pròrroga de vigència del permís o de la llicència de conducció.
D'aquesta manera, en el marc del que ha de ser una Administració moderna, àgil, eficaç i segura, es contribueix a donar un servei de qualitat als ciutadans en els tràmits que aquests demanen diàriament a les prefectures provincials i locals de Trànsit, la qual cosa exigeix evitar-los molèsties i desplaçaments innecessaris.
Quant al procediment per sol·licitar l'acreditació com a centre destinat a verificar les aptituds psicofísiques dels conductors, s'ha inclòs l'opció de poder descarregar a través de la pàgina web de la Prefectura General de Trànsit els models de sol·licitud a què fa referència aquest Reglament.
A més, s'han simplificat els documents que cal presentar amb la sol·licitud i, amb caràcter general, n'hi ha prou de presentar l'autorització atorgada per l'autoritat sanitària competent com a centre de reconeixement, juntament amb la relació de la plantilla del personal autoritzat i les seves dades d'identificació, així com, si s'escau, fotocòpia del certificat d'inscripció al registre corresponent.
Atès que ja ha estat autoritzat prèviament per l'autoritat sanitària com a centre de reconeixement, s'evita duplicar la presentació de documents i el compliment de requisits que ja han estat exigits d'acord amb la normativa sanitària.
Respecte al seu funcionament, es requereix la presència obligatòria dels facultatius exigits per aquest Reglament però únicament durant l'horari en què el centre ha de dur a terme la seva activitat com a centre destinat a verificar les aptituds psicofísiques dels conductors.
Quant als informes d'aptitud psicofísica, es determinen, entre altres aspectes, la forma en què s'han d'emetre i el contingut de cada informe segons el resultat de l'exploració, distingint entre els informes amb resultat d'apte, apte amb condicions restrictives, no apte i interromput.
El règim d'infraccions i sancions preveu, amb caràcter general, una remissió, d'una banda, als apartats 4 i 6 de l'article 65 del text articulat, que qualifica respectivament d'infraccions greus o molt greus l'incompliment de les normes establertes per reglament sobre el règim d'autorització i funcionament dels centres de reconeixement de conductors autoritzats pel Ministeri de l'Interior, llevat que es puguin considerar molt greus si afecten la qualificació dels facultatius o elements essencials que incideixin directament en la seguretat viària.
I, d'altra banda, a l'article 67 del mateix text, que preveu una sanció pecuniària qualificada i una altra sanció de suspensió específica per un any quan la infracció sigui molt greu.
A més, a fi i efecte de facilitar als ciutadans el compliment dels tràmits necessaris per iniciar aquesta activitat, es preveu la possibilitat que les sol·licituds respecte als procediments a les quals fa referència aquest Reglament es puguin presentar al Registre electrònic de la Prefectura Central de Trànsit, quan s'incloguin aquests procediments en el seu àmbit d'aplicació, conforme al que disposa la Resolució de 26 d'agost de 2007, per la qual es crea el dit Registre, per seguir avançant en aquesta disminució de les càrregues administratives dels ciutadans.
Així mateix, quan l'estat de la tècnica ho vagi permetent, es podrà substituir la presentació dels documents exigits durant el procediment per ser acreditat com a centre de reconeixement destinat a verificar les aptituds psicofísiques dels conductors, per la consulta als registres corresponents, per a la qual cosa caldrà demanar prèviament el consentiment de l'interessat, per contribuir així a una disminució important de les càrregues administratives per al ciutadà.
Finalment, es reconeix la liberalització dels centres de reconeixement de conductors que estableixen lliurement els preus aplicables a les seves activitats enfront del règim de tarifes, liberalització que en la pràctica ha tingut lloc a partir de l'any 2002, d'acord amb la disposició transitòria única de la Llei 19/2001, de 19 de desembre, de reforma del text articulat de la Llei sobre trànsit, circulació de vehicles de motor i seguretat viària.
Aquest Reglament ha rebut l'informe del Consell Superior de Trànsit i Seguretat de la Circulació Viària, de conformitat amb el que disposa l'article 5.2. e del Reial decret 317/2003, de 14 de març, pel qual es regula l'organització i el funcionament del Consell Superior de Trànsit i Seguretat de la Circulació Viària.
En virtut d'això, a proposta dels Ministres de l'Interior i de Sanitat i Política Social, amb l'aprovació prèvia de la ministra de la Presidència, d'acord amb el Consell d'Estat i amb la deliberació prèvia del Consell de Ministres en la reunió del dia 19 de febrer de 2010,
S'aprova el Reglament de centres de reconeixement destinats a verificar les aptituds psicofísiques dels conductors el text del qual s'insereix a continuació.
Aquest Reglament té per objecte determinar el règim d'acreditació dels centres de reconeixement destinats a verificar les aptituds psicofísiques dels que pretenguin obtenir o prorrogar les autoritzacions administratives per conduir, els requisits que han de complir, així com el seu règim de funcionament, tot això de conformitat amb el que disposa el text articulat de la Llei sobre trànsit, circulació de vehicles de motor i seguretat viària, aprovat pel Reial decret legislatiu 339/1990, de 2 de març.
Els centres que pretenguin exercir l'activitat de reconeixement de les aptituds psicofísiques dels conductors han d'estar degudament autoritzats per l'autoritat sanitària corresponent per al seu funcionament com a centres de reconeixement, d'acord amb la normativa vigent.
A més, han de comptar amb la resolució de la Prefectura Provincial de Trànsit que acrediti que reuneixen els requisits que sobre els elements materials i personals preveu aquest Reglament.
Aquesta resolució serveix per a la inscripció d'ofici per la Prefectura Provincial de Trànsit corresponent al Registre de centres de reconeixement per a conductors de vehicles de motor, a què es refereix l'article 5. h del text articulat de la Llei sobre trànsit, circulació de vehicles de motor i seguretat viària.
Aquests centres, que poden tenir caràcter oficial, dependents de l'Administració, o privat, s'han d'ajustar en el seu funcionament al que estableix el present Reglament.
Els centres de reconeixement destinats a verificar les aptituds psicofísiques dels conductors han de dur a terme les proves i exploracions necessàries per verificar que els interessats a obtenir o prorrogar la vigència del permís o de la llicència de conducció reuneixen les aptituds psicofísiques necessàries i que no estan afectats per alguna de les malalties o deficiències que poden suposar incapacitat per conduir o la necessitat d'establir adaptacions, restriccions o altres limitacions, d'acord amb la normativa vigent.
Així mateix, han de dur a terme les proves i exploracions a què es refereix el paràgraf anterior als qui pretenguin obtenir un nou permís o llicència de conducció, una vegada hagi estat declarada la pèrdua de vigència del que posseïen per haver perdut la totalitat del crèdit de punts que tinguessin assignats, o que hagi perdut la seva vigència d'acord amb el que preveu l 'article 47 del Codi penal, així com els qui estiguin obligats a acreditar les seves aptituds psicofísiques per exercir tasques de conducció o relacionades amb l'ensenyament de la conducció.
El resultat de les proves i exploracions s'ha de consignar en un informe d'aptitud psicofísica.
Quan ho sol·liciti l'interessat, aquests centres poden gestionar en nom seu davant la Prefectura Provincial de Trànsit la pròrroga de vigència dels permisos o llicències de conducció, per a la qual cosa han d'aportar els documents que a aquests efectes requereixi la normativa vigent.
Aquesta gestió, en cas que es realitzi per mitjans electrònics, s'ha d'ajustar al protocol informàtic que s'estableixi per ordre del ministre de l'Interior.
El que disposa aquest apartat s'ha de dur a terme de conformitat amb el que preveu la Llei 11/2007, de 22 de juny, d'accés electrònic dels ciutadans als serveis públics, així com la seva normativa de desplegament.
Els centres de reconeixement han de comptar, per a la seva acreditació com a centres de reconeixement de conductors destinats a verificar les aptituds psicofísiques dels conductors, amb els elements personals mínims següents:
c ) I un equip integrat pels facultatius següents: un metge general, un metge oftalmòleg i un psicòleg.
Tots ells han d'haver estat autoritzats per l'autoritat sanitària competent per exercir la seva activitat al centre de reconeixement.
No obstant això, es permet que els centres, en lloc de comptar amb un metge oftalmòleg autoritzat per l'autoritat sanitària competent, puguin concertar els serveis d'una clínica que presti serveis d'oftalmologia, aspecte que s'ha de justificar en presentar la sol·licitud d'acreditació del centre conforme al que disposa l'article 10.
La clínica oftalmològica concertada pot realitzar les exploracions tant a les seves instal·lacions com a les del centre de reconeixement.
En tot cas, l'exploració l'ha d'efectuar un especialista en oftalmologia quan, segons el parer dels altres facultatius, sigui necessari el seu dictamen.
El titular del centre de reconeixement destinat a verificar les aptituds psicofísiques dels conductors és la persona física o jurídica que ha estat autoritzada per l'autoritat sanitària competent com a titular del centre sanitari.
Són obligacions del titular del centre:
a ) Controlar que el centre reuneixi, en tot moment, els elements personals i materials mínims exigits.
b ) Comunicar a la Prefectura Provincial de Trànsit corresponent qualsevol modificació en el règim de funcionament del centre o qualsevol variació de les dades que van servir de base per a la seva acreditació i inscripció al Registre de centres de reconeixement per a conductors de vehicles de motor.
c ) Ser present a les inspeccions, quan sigui requerit per a això amb antelació suficient, i col·laborar en la seva realització amb els funcionaris de l'organisme autònom Prefectura Central de Trànsit que les practiquin.
El director del centre és la persona física que figura com a titular d'aquest o forma part de la persona jurídica que ho és.
Així mateix, pot actuar com a director un dels seus facultatius.
En el cas que el director no reuneixi la condició de facultatiu, ha de designar un director facultatiu.
Són obligacions del director del centre:
a ) Organitzar i dirigir el desenvolupament de l'activitat del centre, comprovant l'observança dels preceptes d'aquest Reglament, en particular els relatius al règim de funcionament i a l'actuació del personal facultatiu.
b ) Tenir cura que els equips d'exploració es trobin, en tot moment, en un bon estat de funcionament, sense perjudici de la responsabilitat que pugui correspondre a la resta del personal que presta serveis al centre.
c ) Facilitar a l'organisme autònom Prefectura Central de Trànsit o, si s'escau, a l'autoritat sanitària competent, els informes d'aptitud psicofísica emesos, les dades i qualsevol informe que li sigui sol·licitat en relació amb l'activitat del centre, el seu règim de funcionament i l'actuació del personal facultatiu que hi està adscrit.
d ) Ser present a les inspeccions, quan sigui requerit per a això amb antelació suficient, i col·laborar amb els funcionaris de l'organisme autònom Prefectura Central de Trànsit durant la seva realització.
El director del centre o, si s'escau, el director facultatiu si aquell no té la condició de facultatiu, és el responsable que les proves s'hagin realitzat a les seves instal·lacions d'acord amb el Protocol d'exploració medicopsicològica que, a aquests efectes, editin els ministeris de l'Interior i de Sanitat i Política Social, així com de la signatura de l'informe d'aptitud psicofísica i del dictamen final del model d'història clínica que figuren en els annexos II i III, respectivament.
Els facultatius, dins l'àmbit de competències de les seves titulacions respectives i prèvia identificació dels interessats mitjançant la presentació del document nacional d'identitat o targeta d'identitat d'estranger o, si s'escau, del passaport o document d'identitat i número d'identitat d'estranger, que han d'estar en vigor i, si s'escau, del permís o de la llicència de conducció de què siguin titulars, tenen les obligacions següents:
a ) Efectuar eficaçment els reconeixements i les exploracions d'acord amb el que s'ha exposat en aquest Reglament i en el Protocol a què es refereix l'apartat 3 de l'article 6.
b ) Signar els dictàmens parcials que emetin.
c ) Ser presents a les inspeccions que es puguin fer al centre durant el seu horari de funcionament com a centre de reconeixement destinat a verificar les aptituds psicofísiques dels conductors.
Al personal de l'organisme autònom Prefectura Central de Trànsit, així com al dels serveis equivalents de les comunitats autònomes que tinguin transferides les competències executives en matèria de trànsit i circulació de vehicles de motor, mentre estigui en actiu, li és aplicable la normativa vigent quant al règim d'incompatibilitats.
Els centres de reconeixement destinats a verificar les aptituds psicofísiques dels conductors han de complir els requisits exigits per la normativa vigent i per les disposicions relatives a les condicions bàsiques i d'accessibilitat universal de les persones amb discapacitat i, a més, disposar de:
a ) L'equip informàtic necessari que permeti el tractament de dades així com la connexió electrònica amb els serveis de l'organisme autònom Prefectura Central de Trànsit per a la transmissió del resultat de l'informe d'aptitud psicofísica i amb els registres de conductors i infractors i de centres de reconeixement per a conductors de vehicles de motor.
b ) El material adequat per realitzar les exploracions que s'especifica a l'annex I, que ha d'estar sempre en bon estat de funcionament, calibratge i conservació.
El local del centre de reconeixement que rebi l'acreditació com a centre de reconeixement destinat a verificar les aptituds psicofísiques dels conductors ha d'estar degudament identificat mitjançant un rètol situat en un lloc visible des de l'exterior, on ha de constar, com a mínim, la denominació i en tot cas el número de registre.
El titular del centre de reconeixement autoritzat per l'autoritat sanitària ha de dirigir la sol·licitud corresponent a la Prefectura de Trànsit de la província on pretengui exercir les seves activitats, utilitzant per a això el model que, a aquests efectes, proporciona el dit organisme o que es pot descarregar a la següent pàgina web: www.dgt.es.
La sol·licitud ha d'estar signada pel titular del centre o el seu representant legal, així com pel director, i s'hi ha d'indicar almenys la denominació, el domicili i l'horari durant el qual el centre funciona com a centre de reconeixement destinat a verificar les aptituds psicofísiques dels conductors.
Amb la sol·licitud s'ha de presentar la documentació següent:
a ) Fotocòpia de les autoritzacions sanitàries d'instal·lació i funcionament com a centre de reconeixement atorgades per l'autoritat sanitària competent.
b ) Fotocòpia del certificat d'inscripció al registre sanitari corresponent com a centre de reconeixement.
c ) Relació del personal autoritzat per l'autoritat sanitària competent.
S'ha d'indicar el nom, cognoms, número de document nacional d'identitat o número d'identitat d'estranger i nacionalitat de cada facultatiu i s'ha d'adjuntar el document acreditatiu del registre de signatures de cada un d'ells visat pels col·legis professionals corresponents.
d) Fotocòpia, si s'escau, del contracte amb la clínica que ha de prestar els serveis d'oftalmologia en el supòsit que es prescindeixi del metge oftalmòleg d'acord amb el que disposa l'article 4.
e) Les declaracions per escrit del titular, del director, del director facultatiu, si n'hi ha, així com dels facultatius, de no estar incursos en les incompatibilitats que s'indiquen a l'article 8.
La denominació dels centres s'ha de compondre amb la menció «Centre de Reconeixement de Conductors», seguida del seu nom comercial, sense que pugui coincidir o produir confusió amb un altre centre inscrit a la mateixa província, llevat que pertanyi al mateix titular o hagi estat autoritzat per l'autoritat sanitària competent amb aquesta denominació com a centre de reconeixement.
En cas que es produeixi aquesta circumstància, la Prefectura Provincial de Trànsit corresponent ho ha d'advertir al sol·licitant dins els deu dies següents a la presentació de la sol·licitud perquè modifiqui la seva denominació.
Les sol·licituds es poden presentar en qualsevol dels llocs que estableix l'apartat 4 de l'article 38 de la Llei 30/1992, de 26 de novembre, de règim jurídic de les administracions públiques i del procediment administratiu comú.
La Prefectura Provincial de Trànsit ha de dictar resolució motivada que atorgui o denegui l'acreditació sol·licitada, prèvia la comprovació dels documents aportats amb la sol·licitud i del compliment dels requisits que estableix aquest Reglament, per a la qual cosa s'ha de practicar una inspecció prèvia, d'acord amb el que estableix l'article 26.
En cas que la resolució sigui favorable, s'ha d'inscriure d'ofici al Registre de centres de reconeixement per a conductors de vehicles de motor a què es refereix l'article 2.
En la resolució indicada en el paràgraf anterior s'ha d'assignar al centre un número d'inscripció al Registre esmentat, que s'ha de fer constar en tots els informes d'aptitud psicofísica que emeti.
Una vegada inscrit d'ofici al Registre de centres de reconeixement per a conductors de vehicles de motor, s'ha de comunicar en el termini de deu dies al titular del centre i pot iniciar la seva activitat.
L'horari de funcionament del centre de reconeixement com a centre de reconeixement destinat a verificar les aptituds psicofísiques dels conductors ha de figurar exposat al públic en un lloc fàcilment accessible i visible des de l'exterior.
És obligada la presència al centre de com a mínim un facultatiu per especialitat durant l'horari de funcionament com a centre de reconeixement destinat a verificar les aptituds psicofísiques dels conductors, llevat d'absència accidental justificada i raonable, durant la qual no es poden emetre informes d'aptitud, tret que el facultatiu absent hagi estat substituït per un suplent.
Amb la comunicació prèvia a la Prefectura Provincial de Trànsit, els centres de reconeixement poden verificar les aptituds psicofísiques dels interns en el seu respectiu centre penitenciari.
Qualsevol modificació en el règim de funcionament del centre o qualsevol variació de les dades que van servir de base per a la seva acreditació i posterior inscripció al Registre de centres de reconeixement per a conductors de vehicles de motor ha de ser comunicada pel titular abans de la data en què es produeixi, a la Prefectura Provincial de Trànsit corresponent, la qual, prèvies les comprovacions que siguin procedents, l'ha d'autoritzar o, si s'escau, denegar motivadament.
En cas que aquesta variació l'hagi hagut de comunicar i autoritzar prèviament l'autoritat sanitària competent, n'hi ha prou amb la presentació d'una fotocòpia de l'autorització i, si s'escau, del certificat de la seva inscripció al registre corresponent.
En cas contrari cal presentar la documentació, en la part que correspongui, conforme a les exigències que preveu l'apartat 3 de l'article 10.
Si la variació només afecta el règim d'horari del centre com a centre de reconeixement destinat a verificar les aptituds psicofísiques dels conductors, la modificació s'ha de comunicar, abans de la data en què es produeixi, únicament a l'efecte d'anotar-la al registre corresponent.
L'activitat del centre com a centre de reconeixement destinat a verificar les aptituds psicofísiques dels conductors pot quedar en suspens, durant un període màxim d'un any, amb la mera comunicació prèvia feta pel seu titular a la Prefectura Provincial de Trànsit corresponent.
Aquesta circumstància s'ha d'inscriure al Registre de centres de reconeixement per a conductors de vehicles de motor.
Transcorregut aquest termini, si el titular del centre no comunica la represa de l'activitat, es cancel·la d'ofici la inscripció del centre al Registre de centres de reconeixement per a conductors de vehicles de motor.
La baixa del centre per cessament de l'activitat com a centre de reconeixement destinat a verificar les aptituds psicofísiques dels conductors, l'ha de comunicar el seu titular, en el termini màxim de deu dies comptats des de la data en què s'hagi produït el fet, a la Prefectura Provincial de Trànsit de la província on estigui radicat, que ha de cancel·lar d'ofici la seva inscripció al Registre de centres de reconeixement per a conductors de vehicles de motor.
Si durant almenys un any continuat el centre deixa d'expedir informes d'aptitud psicofísica o els emet per altres mitjans diferents dels mitjans electrònics exigits en aquest Reglament, es cancel·la d'ofici la seva inscripció al Registre de centres de reconeixement per a conductors de vehicles de motor, i des d'aquest moment deixa d'estar acreditat per exercir les activitats a què es refereix l'article 3.
Una vegada cancel·lada la inscripció del centre al Registre, per poder tornar a exercir les activitats com a centre de reconeixement destinat a verificar les aptituds psicofísiques dels conductors és necessari que el seu titular torni a presentar la sol·licitud corresponent, d'acord amb el procediment que estableix aquest Reglament.
La revocació de l'autorització sanitària del centre comporta la cancel·lació d'ofici de la inscripció del centre al Registre de centres de reconeixement per a conductors de vehicles de motor, i des d'aquest moment deixa d'estar acreditat per exercir les activitats a què es refereix l'article 3.
El resultat de l'exploració s'ha de consignar en un informe que s'ha d'estendre en el model oficial d'imprès que consta a l'annex II.
L'informe ha d'anar signat pel director del centre o, si s'escau, pel director facultatiu, que es fa responsable del seu contingut, i posteriorment s'ha de lliurar a l'interessat.
El centre ha de comunicar al Registre de conductors i infractors, per mitjans electrònics i de forma immediata, el resultat de l'informe segons es determina a l'article 16, d'acord amb el que preveu l'apartat 6 de l'article 27 de la Llei 11/2007, de 22 de juny.
La comunicació electrònica s'ha d'ajustar al protocol informàtic que s'estableixi per ordre del ministre de l'Interior i ha de contenir, en tot cas, les dades personals del sol·licitant i una fotografia de les mateixes característiques exigides per obtenir el permís o llicència de conducció per la normativa vigent.
Les dades de l'exploració efectuada s'han de fer constar en el model d'història clínica que consta a l'annex III.
Els efectes de l'informe tenen una vigència de noranta dies, comptats des de l'endemà de la seva emissió, llevat que, iniciat un procediment per a l'obtenció o pròrroga de vigència d'una autorització administrativa per conduir, passi a formar part d'aquest.
El centre ha de conservar durant un termini de deu anys el contingut dels informes emesos, inclosos els dictàmens dels facultatius, metges i psicòlegs que hagin intervingut en el reconeixement, els informes complementaris que, si s'escau, s'hagin presentat i, en el supòsit a què es refereix l'apartat 2 de l'article 3, a més, els documents que hagi aportat l'interessat.
Els informes d'aptitud psicofísica, tenint en compte el resultat de l'exploració, es classifiquen d'apte, apte amb condicions restrictives, no apte i interromput.
Aquests informes indiquen que l'interessat no pateix cap malaltia o deficiència que li impedeixi obtenir o prorrogar un permís o llicència de conducció ordinaris.
No obstant això, si hi ha cap causa que fonamenti l'apreciació contrària, la Prefectura Provincial de Trànsit corresponent pot sol·licitar qualsevol mesura exploratòria que consideri oportuna.
Aquests informes indiquen que l'interessat, com que pateix alguna malaltia o deficiència que li impedeix obtenir o prorrogar el permís o llicència de conducció ordinaris, únicament és considerat apte per obtenir o prorrogar un permís o llicència de conducció extraordinari, subjecte a les condicions restrictives o adaptacions que siguin procedents en funció de la malaltia o deficiència que pateixi.
Els informes emesos pel centre de reconeixement de conductors només poden establir les restriccions de circulació o adaptacions que la normativa vigent admeti per a la classe de permís o llicència de conducció de què es tracti.
En el supòsit que el centre entengui que el permís ha de contenir adaptacions o restriccions, aquestes s'han de consignar a l'informe d'acord amb els codis establerts a la normativa vigent.
Tot això sense perjudici que la Prefectura Provincial de Trànsit, amb l'informe previ de l'autoritat sanitària si es considera oportú, en pugui establir altres de diferents en vista del cas concret.
Aquests informes indiquen que l'interessat, en el moment del reconeixement, com que no reuneix les aptituds psicofísiques requerides, és considerat no apte per conduir, obtenir o prorrogar qualsevol permís o llicència de conducció, ordinari o extraordinari, amb l'excepció, si s'escau, de la llicència que autoritza a conduir vehicles per a persones de mobilitat reduïda, sense perjudici que posteriorment les pugui adquirir o recuperar.
Els informes de reconeixement interromputs per inactivitat de l'interessat, ja sigui perquè ha desistit de continuar realitzant el reconeixement, perquè no s'ha presentat per enllestir-lo o perquè no ha aportat algun informe complementari que se li havia requerit, determinen la impossibilitat d'expedir cap informe fins que l'interessat no efectuï les actuacions pendents.
Els informes emesos amb resultat de no apte poden ser contrastats a petició de l'interessat, a càrrec seu, mitjançant el reconeixement per l'autoritat sanitària corresponent, i pot aportar tots els informes o certificats mèdics o psicològics que consideri convenient, a fi d'acreditar l'aptitud i que no li manca el requisit que presumptament no posseeix.
En cas de discrepància entre informes cal atenir-se al que resolgui l'autoritat sanitària corresponent al domicili de l'interessat.
La Prefectura Provincial de Trànsit, una vegada rebut el dictamen de l'autoritat sanitària, ha d'anotar-lo al Registre de conductors i infractors i posar-ho en coneixement dels centres interessats.
Si el centre que efectua el reconeixement detecta que un sol·licitant, malgrat que no pateix cap de les malalties o deficiències especificades a l'annex IV del Reglament general de conductors, aprovat pel Reial decret 818/2009, de 8 de maig, no està en condicions perquè li sigui expedit o prorrogada la vigència del seu permís o llicència de conducció, ho ha de comunicar indicant les causes a la Prefectura Provincial de Trànsit corresponent perquè resolgui, amb l'informe previ dels serveis sanitaris competents, el que sigui procedent.
Els centres han de portar un registre informàtic en què, diàriament, s'anotin tots els informes d'aptitud psicofísica emesos.
Aquests han de constar al registre correlativament numerats i s'ha de consignar el resultat de les proves practicades.
Aquest registre ha d'estar en tot moment a disposició de l'autoritat sanitària o de l'organisme autònom Prefectura Central de Trànsit.
El centre ha de conservar les dades que constin en el llibre registre durant deu anys, com a mínim.
El Registre de centres de reconeixement per a conductors de vehicles de motor a què es refereix l'article 5. h del text articulat de la Llei sobre trànsit, circulació de vehicles de motor i seguretat viària el porta i gestiona la Prefectura General de Trànsit.
Aquest Registre té per finalitat recollir i gestionar de forma automatitzada les dades referides als centres acreditats per a la realització de l'activitat a què es refereix l'article 3, als seus titulars, directors i als facultatius que hi estan adscrits, conforme al que preveu la Llei 11/2007, de 22 de juny, així com la seva normativa de desplegament.
El titular de l'òrgan responsable del Registre o fitxer automatitzat ha d'adoptar les mesures de gestió i organització que siguin necessàries per assegurar, en tot cas, la confidencialitat, seguretat i integritat de les dades automatitzades de caràcter personal existents al Registre, i l'ús d'aquestes dades per a les finalitats per a les quals es van recollir.
Al Registre de centres de reconeixement per a conductors de vehicles de motor hi han de constar, respecte a cadascun d'aquests, les dades següents:
a ) El número de registre provincial, denominació, domicili i codi postal, números de telèfon, fax, així com la seva adreça electrònica.
b ) Les dates de l'autorització per l'autoritat sanitària corresponent i les de l'acreditació i inscripció al Registre de centres de reconeixement per a conductors de vehicles de motor.
c ) Les dades relatives al titular, director, director facultatiu, si s'escau, i personal facultatiu amb les especialitats a què pertany cada un, incloent-hi la nacionalitat de cada un d'ells.
d ) Les dades referides als informes que hagi emès el centre, i el resultat d'aquests.
e ) Les dades sobre les inspeccions realitzades al centre per l'organisme autònom Prefectura Central de Trànsit i les sancions que, si s'escau, se li hagin imposat.
f ) El seu règim d'horari com a centre de reconeixement destinat a verificar les aptituds psicofísiques dels conductors.
Sense perjudici de les que puguin correspondre a l'autoritat sanitària competent, el personal de l'organisme autònom Prefectura Central de Trànsit pot dur a terme inspeccions als centres de reconeixement destinats a verificar les aptituds psicofísiques dels conductors en qualsevol moment i en totes les ocasions que es consideri convenient únicament a l'efecte de comprovar que compleixen els requisits exigits per aquest Reglament.
En tot cas, s'ha de fer una inspecció prèvia a l'acreditació i inscripció del centre al Registre de centres de reconeixement per a conductors de vehicles de motor, així com a les modificacions que afectin els seus locals i instal·lacions.
Aquesta inspecció s'ha de realitzar en el termini de quinze dies hàbils comptats des de la data de la sol·licitud o des de la data de la comunicació de la modificació, respectivament.
Les inspeccions que efectuï el personal de l'organisme autònom Prefectura Central de Trànsit en cap cas es poden referir als aspectes sanitaris.
Per efectuar la inspecció, els funcionaris comissionats han de tenir accés als locals, documentació reglamentària i material d'exploració, i han d'identificar el titular, director, director facultatiu, si s'escau, i facultatius que prestin serveis al centre.
De cada visita d'inspecció se n'ha d'estendre acta, de la qual s'ha de facilitar còpia al titular o al director del centre.
Les infraccions a les normes que conté aquest Reglament tenen la consideració d'infraccions greus o molt greus, d'acord amb el que estableixen els apartats 4 i 6 de l'article 65 del text articulat de la Llei sobre trànsit, circulació de vehicles de motor i seguretat viària, tot això sense perjudici de l'aplicació del règim d'infraccions i sancions de la normativa sanitària i del corresponent col·legi professional respecte al personal que exerceixi funcions sanitàries.
Les infraccions a les normes que conté aquest Reglament, d'acord amb el que estableix l'apartat 2 de l'article 67 del text articulat de la Llei sobre trànsit, circulació de vehicles de motor i seguretat viària, poden ser sancionades amb una multa de 200 euros les greus, i amb una multa d'entre 3.000 euros i 20.000 euros les molt greus, i es pot imposar la sanció de la suspensió per un termini de fins a un any de l'eficàcia de la seva inscripció al Registre de centres de reconeixement per a conductors de vehicles de motor.
Durant el termini de temps que duri la suspensió, el titular del centre no pot sol·licitar una nova acreditació i inscripció al dit Registre per realitzar aquestes mateixes activitats.
La realització de les activitats a què es refereix l'article 3 durant el temps de suspensió comporta una nova suspensió per un període de sis mesos, en cometre's el primer trencament i, d'un any, si es produeix un segon o successius trencaments.
S'entén que totes les referències a la Prefectura Provincial de Trànsit també inclouen les direccions locals de Trànsit de Ceuta i de Melilla.
Les disposicions que contenen aquest Reglament i els seus annexos que afectin el tractament de les dades personals s'apliquen d'acord amb el que disposa la Llei orgànica 15/1999, de 13 de desembre, de protecció de dades de caràcter personal, així com la Llei 41/2002, de 14 de novembre, bàsica reguladora de l'autonomia del pacient i drets i obligacions en matèria d'informació clínica.
Les sol·licituds respecte als procediments a què fa referència aquest Reglament es poden presentar al Registre electrònic de la Prefectura Central de Trànsit, quan s'incloguin aquests procediments en el seu àmbit d'aplicació, conforme al que disposa la Resolució de 26 d'agost de 2007, per la qual es crea aquest Registre.
Conforme l'estat de la tècnica ho vagi permetent, es pot substituir la presentació dels documents exigits a l'apartat 3 de l'article 10 per la consulta als registres corresponents, per a la qual cosa s'ha de sol·licitar prèviament el consentiment de l'interessat.
El Ministeri de l'Interior i el Ministeri de Sanitat i Política Social han d'establir, en l'exercici de les seves respectives competències, mecanismes de col·laboració i cooperació.
Així mateix i de conformitat amb els principis de col·laboració i cooperació entre les administracions públiques, entre el Ministeri de l'Interior i les comunitats autònomes es poden subscriure convenis i acords per instrumentar plans d'inspecció conjunts dels centres, a l'efecte de portar a terme els intercanvis d'informació necessaris.
La implantació efectiva de la comunicació per mitjans electrònics dels informes d'aptitud psicofísica, de conformitat amb el que estableix l'article 15, es pot efectuar de forma progressiva en funció de la disponibilitat que tinguin els centres de reconeixement dels mitjans necessaris per a això.
En tot cas, una vegada transcorregut el termini màxim de sis mesos des de l'entrada en vigor d'aquest Reglament, només s'admeten els informes d'aptitud psicofísica que emetin els centres per mitjans electrònics.
Una vegada transcorregut aquest termini, es consideren no emesos als efectes de l'apartat 3 de l'article 14 els informes d'aptitud psicofísica que s'emetin per altres mitjans diferents, sense perjudici del que estableix l'article 15.
Els procediments per a l'acreditació com a centre de reconeixement destinat a verificar les aptituds psicofísiques dels conductors, que estiguin en tramitació a l'entrada en vigor d'aquest Reglament, es continuen regint, fins que concloguin, per les normes vigents en el moment de la seva iniciació.
a ) El Reial decret 1467/1982, de 28 de maig, pel qual es determinen les malalties i deficiències que poden impedir l'obtenció o revisió dels permisos de conducció o restriccions a aquests i les condicions que han de reunir els certificats i reconeixements corresponents.
b ) El Reial decret 2272/1985, de 4 de desembre, pel qual es determinen les aptituds psicofísiques que han de posseir els conductors de vehicles i pel qual es regulen els centres de reconeixement destinats a verificar-les, i el Reial decret 1342/1986, de 26 de maig, pel qual es modifica.
c ) L'Ordre de 22 de setembre de 1982, per la qual es desplega el Reial decret 1467/1982, de 28 de maig, pel qual es determinen les malalties i deficiències que poden impedir l'obtenció o revisió dels permisos de conducció o restriccions a aquests i les condicions que han de reunir els certificats i reconeixements corresponents.
d ) L'Ordre de 13 de maig de 1986, per la qual es desplega el Reial decret 2272/1985, de 4 de desembre, pel qual es determinen les aptituds psicofísiques que han de posseir els conductors de vehicles i pel qual es regulen els centres de reconeixement destinats a verificar-les.
Es deroguen, així mateix, totes les disposicions del mateix rang o inferior que s'oposin al que disposa aquest Reglament.
Aquest Reial decret es dicta a l'empara de l'article 149.1.21a de la Constitució, que reserva a l'Estat la competència en matèria de trànsit i circulació de vehicles de motor.
En virtut del que disposa el Reial decret 391/1998, de 13 de març, sobre traspàs de serveis i funcions de l'Administració General de l'Estat a la Generalitat de Catalunya en matèria de trànsit i circulació de vehicles de motor, la Comunitat Autònoma esmentada exerceix les funcions d'execució que es detallen en aquest Reglament.
Es faculta el ministre de l'Interior per dictar les disposicions necessàries per a l'aplicació i el desplegament del que preveu el present Reglament.
Així mateix, queda facultat el ministre de l'Interior per modificar mitjançant una ordre els annexos d'aquest Reglament.
La modificació dels annexos I i III exigeix, en tot cas, la conformitat de la ministra de Sanitat i Política Social.
El que disposa el present Reglament entra en vigor al cap de dos mesos de la publicació en el Butlletí Oficial de l'Estat.
Tot centre de reconeixement de conductors ha de disposar, com a mínim, del material necessari per, almenys, efectuar les exploracions i analitzar les capacitats que s'indiquen a continuació, que permeti, a més, avaluar les aptituds que preveu la normativa vigent.
Per a l'exploració oftalmològica:
a ) Agudesa visual a distància.
d ) Capacitat de visió després d'enlluernament i capacitat de recuperació a aquest.
i ) Exploració del segment anterior de l'ull.
l ) Potència de vidres correctors.
Per a l'exploració mèdica general:
c ) Valoració de la força muscular.
e ) Auscultació cardiopulmonar.
Per a l'exploració psicològica:
a ) Material per a diagnòstic clínic i de personalitat.
b ) Proves lliures de biaixos culturals per avaluar: